钦定古今图书集成/方舆汇编/职方典/第1354卷 > 《端州石室碑》李邕
## 钦定古今图书集成/方舆汇编/职方典/第1354卷 > 《端州石室碑》李邕

“日者托宿秘篆，寄傲神府，撰奇讨异，注灵通感，冥搜
海堧，遐瞩坤极，敞金阙，疏玉堂，河汉未际其源，今昔
罕聆其语。以为宛此山郭，介在江坟，薄人寰，腾物外
妙有，特起，灵表澒洞，绮田砥平，锦嶂壁立，肇衍洞穴，
延袤中堂，蹙怪积以万殊，砑地形以千变，伏虎奔象，
浮梁抗柱，激涛海而洪波沸渭，欱杳窱而群峰嵯峨，
飞动逼人，屹耸惊视。密微微而三分地道，风萧萧而
一变天时。窦乳炼于玉颜，石床列于仙座。隔断尘境，
矫集福庭。寂兮寥兮，恍兮惚兮，使营魄九昇，嗜欲双
遣。形希羽翼，志摩云天。秦汉之间，莫知代祀；羲皇之
上，自成遐邈。当是时也，吏修其职，民恬其业，流冗归
止，介特乂安。”于是命友生，挟琴酌，一歌一咏，以遨以
游，莫不解榻于斯。加之“杖龙遗士，驷马凌晨，避暑窟
室，缔赏林峦，击石如钟，酌泉如水，固亦转丹灶，掇紫
芝，迹参寥之远心，惟习隐之幽求”者矣。开元十五年
正月二十五日李邕撰。